Csongrád Város Polgármesterétől

Száma: Önk/142-1/2020. „M”

Témafelelős: Dr. Juhász László

ELŐTERJESZTÉS

## Csongrád Városi Önkormányzat Képviselő-testülete 2020. szeptember 24. napján tartandó ülésére

## Tárgy: Javaslat a helyi kitüntető cím, valamint díjak alapításáról és adományozásáról szóló 20/2013. (XI.21.) önkormányzati rendelet módosítására

**Tisztelt Képviselő-testület!**

Csongrád Város Önkormányzata azzal a céllal alkotta meg a helyi kitüntető cím, valamint díjak alapításáról és adományozásáról szóló 20/2013. (XI.21.) önkormányzati rendeletét (továbbiakban: rendelet), hogy méltó módon ismerje el a különböző szakterületeken végzett kiemelkedő munkát, illetve a követendő családi értékteremtő mintát.

A rendelet 6.§ (3)bekezdése alapján **évente legfeljebb kettő** „Város Közösségéért Díj” adományozható.

Ebben az évben több olyan személyre érkezett javaslat, aki érdemes az elismerésre, ezért javasolom, hogy 2020-ban **három díj legyen adományozható.**

Tekintettel arra, hogy megosztott díjak odaítélésére teszek javaslatot, a kitüntető címmel járó pénzjutalom összegét 100.000 Ft-ról **150.000 Ft-ra** indítványozom módosítani.

A rendelet módosítása 2020. október 24. napjával hatályát veszti, ezt követően visszaáll a rendelkezés, mely szerint a képviselő-testület évente kettő díjat adományoz, a pénzjutalom mértéke 100.000 Ft.

A rendelet tervezet által nem érintett pontok változatlanul maradnak.

A fentiek alapján kérem a Tisztelt Képviselő-testületet az előterjesztés megvitatására, és a mellékelt rendelettervezet elfogadására.

Csongrád, 2020. szeptember 17.

Bedő Tamás

polgármester

**Csongrád Városi Önkormányzat Képviselő-testületének**

**…../2020. (IX. …..) önkormányzati rendelete**

***a helyi kitüntető cím, valamint díjak alapításáról és adományozásáról szóló***

***20/2013. (XI.21.) önkormányzati rendelet módosításáról***

*(tervezet)*

Csongrád Városi Önkormányzat Képviselő-testülete az Alaptörvény 32. cikk (1) i) pontja és (2) bekezdése, valamint a Magyarország helyi önkormányzatairól szóló 2011. évi CLXXXIX. törvény 42. § (1), (3) bekezdése alapján biztosított jogkörében eljárva, valamint a Magyarország címerének és zászlajának, valamint állami kitüntetéseiről szóló 2011. évi CCII. törvény 24.§ (9) bekezdésében kapott felhatalmazás alapján a következőket rendeli el:

**1.§** A rendelet **6.§-a** az alábbi **(4**) bekezdéssel egészül ki:

*„(4) 2020. évben legfeljebb három díj adományozható.”*

**2.§** A rendelet **14.§-a** az alábbi **(1a)** bekezdéssel egészül ki:

*„(1a) A kitüntető címmel, valamint díjakkal oklevél, plakett és pénzjutalom jár. A pénzjutalom összege 2020. évben a Város Közösségéért Díjban részesült egyén részére, közösségenként, szervezetenként vagy családonként bruttó* ***150.000,- Ft****.”*

**3.§** A rendelet az alábbi 20.§-al egészül ki:

*„20.§ (1) A 6.§ (4) bekezdés és a 14.§ (1a) bekezdés 2020. október 24. napján hatályát veszti.*

*(2) Ezen § 2020. október 24. napján veszti hatályát.”*

**Záró rendelkezés:**

**4.§** (1) A rendelet a kihirdetése után azonnal hatályba lép.

(2) A rendelet ***azonnali kihirdetéséről*** a jegyző gondoskodik.

Bedő Tamás Dr. Juhász László

polgármester jegyző

**Záradék:**

A rendelet kihirdetésének napja: 2020. szeptember 24. …:… óra

Dr. Juhász László

jegyző